આ દરમિયાન બાબુલાલે એક વાર જોયું કે પોતાના ગામમાં પાણીની સમસ્યા બહુ વધતી જાય છે. ગામમાં જે કૂવો હતો, ત્યાંના પાણીમાં ક્લોરાઇડનું પ્રમાણ ઘણું વધી ગયું હતું, જે અનેક બીમારીનું મૂળ હતું. એ પાણી વાપરવાને કારણે લોકોને સાંધાના દુખાવાની તકલીફ થવા માંડી હતી, એ ઉપરાતં લોકોને નાની મોટી અનેક મુશ્કેલીઓ પડતી હતી. બાબુલાલે પોતાના ગામના ગરીબ લોકોની મદદ કરવાનું વિચાર્યું. બાબુલાલ પાસે પણ એક કૂવો હતો, જે નદીની નજીક હોવાને કારણે ત્યાંનું પાણી થોડું ચોખ્ખું હતું. બાબુલાલે સરકારી ઓફિસીસના ધક્કા ખાઈને અને ખાસ્સા પ્રયાસો કરીને સાંસદના ભંડોળમાંથી 80 હજાર રૂપિયા પાસ કરાવ્યા અને એ નાણાંમાંથી એક કૂવામાં મોટર લગાવડાવી અને ગામમાં પાઇપલાઇન નંખાવી. આ ઉપરાંત ગામમાં પાણીની બે ટાંકી પણ બનાવડાવી, જ્યાંથી લોકો ચોખ્ખું પાણી ભરી શકતા હતા. આજે બાબુલાલના પ્રયાસને કારણે ગામના લગભગ 500 લોકોને સીધો ફાયદો મળી રહ્યો છે.